Die wêreld in foto’s – 29 Junie 2016 - Maroela Media
Reisigers omhels mekaar vroegoggend terwyl hulle buite Istanboel se Ataturk-lughawe wag nadat die lughawegebou ontruim is. Vermeende IS-ekstremiste het die internasionale terminaal van dié lughawe aangeval en meer as 30 slagoffers is dood en talle beseer. Turkse owerhede het ŉ verbod op die verspreiding van beelde van die aanval in Turkye geplaas. Foto: Emrah Gurel via AP/ wire.africannewsagency.com
David Cameron, Britse eerste minister, tydens ŉ perskonferensie in Brussel, België. Cameron het gister gesê dat hy nie die sneller gaan trek vir Brittanje se verlating van die Europese Unie nie en dit oorlaat aan sy opvolger. Foto: Xinhua/Gong Bing/ wire.africannewsagency.com
Reddingswerkers besig naby die toneel van ŉ ontploffing in Mississuaga in Ontaria, Kanada, waarin een persoon dood en nege ander beseer is. Dié ontploffing het gister ook skade aan 25 huise aangerig. Foto: Xinhua/Zou Zheng/ wire.africannewsagency.com
Bewonderaars steek kerse aan ter nagedagtenis van die Italiaanse akteur en rolprentmaker Bud Spencer voor die Italiaanse ambassade in Boedapest, Hongarye. Spencer is op 27 Junie in Rome dood op die ouderdom van 86. Foto: Xinhua/Csaba Domotor/ wire.africannewsagency.com
ŉ Voorsmaak van die opening van “The Walking Dead”, die nuwe permanente besienswaardigheid by Universal City in Kalifornië. Foto: Xinhua/Yang Lei/ wire.africannewsagency.com
Bouwerk in Pyongyang in Noord-Korea gaan onverpoosd voort ondanks sanksies teen dié land oor sy kernwapenprogram. In die hoop dat hy die wêreld op die sukses van sy land kan wys het die Noord-Koreaanse leier Kim Jong Un sy soldaat-bouers aan die werk gesteek in nóg ŉ massiewe projek – ŉ reeks woonstelle en wolkekrabbers. Foto: Wong Maye-E via AP/ wire.africannewsagency.com
Besoekers poseer vir ŉ foto by die Cheonggye-stroom in Seoel in Suid-Korea. Mense besoek die stroom om af te koel in die somerhitte. Volgens die Suid-Koreaanse meteorologiese administrasie kan die temperatuur styg tot 31 ᵒC. Foto: Lee Jin-man via AP/ wire.africannewsagency.com
ŉ Siriese man pas ŉ tweedehandse moulose baadjie aan in dié land se hoofstad, Damaskus. Al hoe meer mense in Damaskus verkies om tweedehandse klere te koop omdat hulle as gevolg van stygende koste nie nuwe klere kan bekostig nie. Moslems koop nietemin nuwe klere ter voorbereiding vir die opkomende Eid al-Fitr-fees, die einde van die heilige maand Ramadan. Foto: Xinhua/Ammar/ wire.africannewsagency.com
ŉ Reisiger en sy kind op pad na hul tuisdorp in Indonesië vir die viering van die Eid al-Fitr-fees. Dié bus word gratis deur die nasionale bank in Djakarta tot beskikking van reisigers gestel. Miljoene mense reis jaarliks vir dié fees na hul tuisdorpe. Foto: Xinhua/Agung Kuncahya B./ wire.africannewsagency.com
Die rektor van die universiteit van Sun Qixin in China het onlangs ŉ graad toegeken aan Wang Gonga in haar huis in Zhongshan in die noordweste van China. Dié spesiale gradeplegtigheid is gereël om Wang se graad aan haar toe te ken nadat sy haar studie op die kampus nie kon voortsit nie ná ŉ rugmurgbesering tydens ŉ motorongeluk in 2013. Sy het met die ondersteuning van die universiteit haar graad suksesvol aanlyn voltooi. Foto: Xinhua/Yang Yuanyuan(wx)/ wire.africannewsagency.com
Bud Spencer sy movies gekyk as n kind,saam met Terence Hill.lewe hy nog ?
Gelukkig het daar niks in RSA die week gebeur nie …..
Ek hou van Maroela se “Wêreld in foto’s”. Dit laat mens besef sommige van jou probleme en uitdagings is nie so belangrik wanneer jy die breër prentjie sien nie.